Pro Amsicora

Beni, ispiritu antigu, beni tue
eroe de sa sarda libertade,
chi pustis tantu currere d’edade
risplendes che sole senza nue.

Tue, mannu rebellu, anima rue
de fronte a sa romana podestade
sa morte hasa prefertu a s’amistade
furistera. Nessunu ischit inue

T’han seppellidu, eroe isfortunadu
de una causa santa e tantos Sardos
no ischini chi sias esistidu.

Ma eo peso su cantu innamoradu
pro te, cun versos duros, galiardos,
comente duramente ses vividu.

Su tempu senza pasu andat a fua
che marettas marinas a curtura
però sos veros Sardos in tristura
vivene sempre. Est sa tristura tua.

Eroe nostru, senza sepoltura
in custa sarda terra dur’e crua
chi sos mezzus allattat cun sa lua
e dat a sos istranzos sa dulzura.

Ma oe che Iosto, senza brigas,
dogni giovanu avanzat temperadu
a provas de trabagliu e d’amore.

Non pius, o eroe, maleigas
s’offesa antiga. Olvida su passadu
e saluda su tempus benidore.